藏春峽 老圃亭
作者：楊時
朝代：宋

paragraphs: 昔君居隠鱗，投竿拂珊瑚。
今來寓谷口，結亭事春鋤。
亭下十餘畦，蔚蔚富嘉蔬。
野果銜朱蕤，蔓實垂青桴。
籬根有蹲鴟，晨炊勝彫胡。
豈惟充君腹，鄰里亦厭餘。
疏泉動地脈，磽确成膏腴。
諒彼漢陰人，假脩匪吾徒。
避俗柴桑翁，不復嘆荒蕪。
卷懷經綸手，治此一畝居。
知子非隠淪，聊以寓壯圖。
人生出處分，禮義安可踰。
茲謀異樊須，甘事小人儒。